钦定古今图书集成/历象汇编/庶征典/第057卷 > 北齐颜氏家训 > 《拟含誉瑞星见辅臣杨士奇进贺诗表》〈宣德四年〉
## 钦定古今图书集成/历象汇编/庶征典/第057卷 > 北齐颜氏家训 > 《拟含誉瑞星见辅臣杨士奇进贺诗表》〈宣德四年〉

明程文〈嘉靖己未〉

伏以璇霄朗象，上祯昭有道之符；黼坐凝禧，吉兆启
无疆之历。万国之欢声雷动，九重之德谕天敷，仰懋
敬以缉熙，善灵承乎帝祉；敢摛辞而扬厉，庸润色于
皇猷。臣等诚懽诚忭，稽首顿首上言。“窃惟大君与天
地同流，随感辄应；圣人以日星为纪，未占有孚。是以
德隆则晷星神理，夙诠于往牒；志壹则动气曜灵，每”
镜于先几。云晃摄提，宝鼎契轩辕之策；景明翼轸，玉
绳流河渚之图。若连贝，若连珠，总彰政举；或聚房，或
聚井，竟验邦兴。盖圆毂秉阳，临鉴之明罔漏；而浑仪
测纬，类从之应靡慆。焰焰耀青竹之编，历历显白榆
之种。眷兹含誉，标厥瑞轮，白如玉而黄如金；品高格
泽，大比虚而芒比彗。义扫欃枪间，辉宋代以称奇，直
俟明时而表治。兹盖伏遇皇帝陛下斗枢毓粹，日角
昂姿。明晋德以自昭，惟贞百度；察《贲》文而观化，时抚
五辰。帝道大光，天工丕亮。能诚则形，形则著。九功叙
以兴歌，不息则久；“久则征”，七政齐而顺轨。兹者岁次
阉茂，辰会元枵。瑞辉忽傍乎九游，望舒迥映；殊彩更
张乎八毂。津界开蒙，融颢颢之元晶，丽苍苍之正色。
拱乎乾纽，陆离呈十夕之祥；助彼泰阶，璀璨增六符
之焰。缘圣化叶《由庚》之咏，肆天文快宣夜之稽。喙息
跂行，普乐春台寿域雕题卉服，各安桂海冰天。匪今
斯今，已治益治。保章腾奏，岳呼允惬乎舆情；冯相告
祺，时敕弥崇乎睿志。钦昊穹之简眷，戴宗祏之明灵。
阊阖颁纶，归茂功而不有；典谟引训，勉笃棐以加勤。
此其圣不自圣之心，所以优入圣域。而“新又日新”之
德，允宜辐凑新禧者也。臣士奇景贤惭聚颍之荀，遇
主愧起岩之傅。叨联四辅，曳履舄于微垣；忝窃三台，
列殿班于华盖，有烂之祥，躔刱见兴。视夜而雀跃奚
胜。无前之懿烁欣逢世，如春而鸿声合播。爰模三颂，
美德盛之形容；敬缀四言，铺休征之舄奕。兼阐奎章
而载笔，渎徼日照以为荣。若被《英》《韶》，当闻乐而知德；
以登史册，必永世其有辞。矢诗不多，传信斯在。伏愿
北辰注庆，南极增龄。戢井钺，偃参旗，焕瑶华于壁府；
调箕风，和毕雨，熙玉烛于玑衡。臣等无任《云云》。